CELEX: 32018R0674
Language: el
Date: 2017-11-17 00:00:00
Title: Κατ' εξουσιοδότηση κανονισμός (ΕΕ) 2018/674 της Επιτροπής, της 17ης Νοεμβρίου 2017, για τη συμπλήρωση της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου όσον αφορά τα σημεία επαναφόρτισης των μηχανοκίνητων οχημάτων της κατηγορίας L, την από ξηράς παροχή ηλεκτρικής ενέργειας σε σκάφη της εσωτερικής ναυσιπλοΐας και τα σημεία ανεφοδιασμού με LNG για τις πλωτές μεταφορές, και την τροποποίηση της εν λόγω οδηγίας όσον αφορά τους συνδετήρες ανεφοδιασμού των μηχανοκίνητων οχημάτων με αέριο υδρογόνο (Κείμενο που παρουσιάζει ενδιαφέρον για τον ΕΟΧ )

4.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 114/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/674 ΤΗΣ ΕΠΙΤΡΟΠΉΣ
   της 17ης Νοεμβρίου 2017
   για τη συμπλήρωση της οδηγίας 2014/94/ΕΕ του Ευρωπαϊκού Κοινοβουλίου και του Συμβουλίου όσον αφορά τα σημεία επαναφόρτισης των μηχανοκίνητων οχημάτων της κατηγορίας L, την από ξηράς παροχή ηλεκτρικής ενέργειας σε σκάφη της εσωτερικής ναυσιπλοΐας και τα σημεία ανεφοδιασμού με LNG για τις πλωτές μεταφορές, και την τροποποίηση της εν λόγω οδηγίας όσον αφορά τους συνδετήρες ανεφοδιασμού των μηχανοκίνητων οχημάτων με αέριο υδρογόνο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/94/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την ανάπτυξη υποδομών εναλλακτικών καυσίμων (1), και ιδίως το άρθρο 4 παράγραφος 14, το άρθρο 5 παράγραφος 3 και το άρθρο 6 παράγραφος 11,
   Εκτιμώντας τα ακόλουθα:
   
               (1)
            
            
               Οι εργασίες τυποποίησης της Επιτροπής αποσκοπούν να διασφαλιστεί ότι στα ευρωπαϊκά ή τα διεθνή πρότυπα καθορίζονται τεχνικές προδιαγραφές για τη διαλειτουργικότητα των σημείων επαναφόρτισης και ανεφοδιασμού με τον προσδιορισμό των απαιτούμενων τεχνικών προδιαγραφών, λαμβανομένων υπόψη των υφιστάμενων ευρωπαϊκών προτύπων και των σχετικών διεθνών δραστηριοτήτων τυποποίησης.
            
         
               (2)
            
            
               Δυνάμει του άρθρου 10 παράγραφος 1 του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου (2), η Επιτροπή ζήτησε (3) από την Ευρωπαϊκή Επιτροπή Τυποποίησης (CEN) και την Ευρωπαϊκή Επιτροπή Ηλεκτροτεχνικής Τυποποίησης (Cenelec) να αναπτύξουν και να εγκρίνουν κατάλληλα ευρωπαϊκά πρότυπα (EN), ή να τροποποιήσουν τα υφιστάμενα ευρωπαϊκά πρότυπα, στους ακόλουθους τομείς: εφοδιασμός με ηλεκτρική ενέργεια για οδικές, θαλάσσιες μεταφορές και εσωτερική ναυσιπλοΐα· εφοδιασμός με υδρογόνο για οδικές μεταφορές· εφοδιασμός με φυσικό αέριο, συμπεριλαμβανομένου του βιομεθανίου, για οδικές, θαλάσσιες μεταφορές και εσωτερική ναυσιπλοΐα.
            
         
               (3)
            
            
               Τα πρότυπα που αναπτύχθηκαν από τις CEN και Cenelec έχουν γίνει αποδεκτά από την ευρωπαϊκή βιομηχανία, προκειμένου να διασφαλιστεί η κινητικότητα με οχήματα και πλοία που κινούνται με διαφορετικά καύσιμα σε όλη την ΕΕ.
            
         
               (4)
            
            
               Με επιστολή της 13ης Ιουλίου 2017, οι CEN και Cenelec ενημέρωσαν την Επιτροπή σχετικά με τα πρότυπα που πρόκειται να εφαρμοστούν για τα δημοσίως προσβάσιμα σημεία επαναφόρτισης των μηχανοκίνητων οχημάτων της κατηγορίας L με εναλλασσόμενο ρεύμα (a.c.).
            
         
               (5)
            
            
               Το πρότυπο EN ISO 17268 για τον «Συνδετήριος εξοπλισμός σύνδεσης για ανεφοδιασμό των οχημάτων των χερσαίων μεταφορών με αέριο υδρογόνο» εγκρίθηκε από τις CEN και Cenelec τον Ιούλιο του 2016 και δημοσιεύτηκε τον Νοέμβριο του 2016.
            
         
               (6)
            
            
               Το πρότυπο EN ISO 20519 «Πλοία και τεχνολογία της θάλασσας - Προδιαγραφή για τον ανεφοδιασμό των πλοίων με υγροποιημένο φυσικό αέριο ως καύσιμο» υιοθετήθηκε από τις CEN και Cenelec και δημοσιεύτηκε τον Φεβρουάριο του 2017.
            
         
               (7)
            
            
               Πριν από αυτό, είχε ήδη εγκριθεί από τις CEN-Cenelec τον Δεκέμβριο του 2009 και δημοσιευτεί τον Φεβρουάριο του 2010 το πρότυπο EN 15869-2 «Σκάφη εσωτερικής ναυσιπλοΐας - Ηλεκτρική σύνδεση εις την ακτήν, τριφασικό ρεύμα 400 V, μέχρι 63 A, 50 Hz - Μέρος 2: Μονάδα εις την ακτήν, απαιτήσεις ασφαλείας».
            
         
               (8)
            
            
               Κατόπιν σχετικού αιτήματος, η «ομάδα εμπειρογνωμόνων του φόρουμ για βιώσιμες μεταφορές» γνωμοδότησε σχετικά με τα πρότυπα που αποτελούν το αντικείμενο της παρούσας κατ' εξουσιοδότηση πράξης.
            
         
               (9)
            
            
               Η Επιτροπή θα πρέπει να συμπληρώσει και να τροποποιήσει αναλόγως την οδηγία 2014/94/ΕΕ με τις παραπομπές στα ευρωπαϊκά πρότυπα που ανέπτυξαν οι CEN και Cenelec.
            
         
               (10)
            
            
               Όταν πρόκειται να εισαχθούν, να επικαιροποιηθούν ή να τροποποιηθούν με κατ' εξουσιοδότηση πράξεις οι νέες τεχνικές προδιαγραφές που καθορίζονται στο παράρτημα II της οδηγίας 2014/94/ΕΕ, θα πρέπει να ισχύσει μεταβατική περίοδος διάρκειας 24 μηνών. Οι ημερομηνίες δημοσίευσης των προτύπων συμφωνήθηκαν μετά από συζήτηση με τις CEN-Cenelec και λαμβανομένων υπόψη της ημερομηνίας κατά την οποία θα καταστούν διαθέσιμα τα νέα σημεία ανεφοδιασμού και επαναφόρτισης, κατά τα οριζόμενα στην οδηγία 2014/94/ΕΕ, της ωρίμανσης των σχετικών τεχνολογιών και των τρεχουσών εργασιών των διεθνών οργανισμών τυποποίησης.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα δημοσίως προσβάσιμα σημεία επαναφόρτισης εναλλασσόμενου ρεύματος (a.c.) για ηλεκτρικά οχήματα της κατηγορίας L ισχύος μέχρι 3,7 kVA είναι εξοπλισμένα, για λόγους διαλειτουργικότητας, με ένα τουλάχιστον από τα ακόλουθα:
   
               α)
            
            
               ρευματολήπτες ή συνδετήρες οχημάτων τύπου 3α, κατά τα οριζόμενα στο πρότυπο EN 62196-2 (για φόρτιση τρόπου 3),
            
         
               β)
            
            
               ρευματολήπτες και συνδετήρες συμβατούς με το IEC 60884 (για φόρτιση τρόπου 1 ή τρόπου 2).
            
         Τα δημοσίως προσβάσιμα σημεία επαναφόρτισης εναλλασσόμενου ρεύματος (a.c.) για ηλεκτρικά οχήματα της κατηγορίας L ισχύος άνω των 3,7 kVA είναι εξοπλισμένα, για λόγους διαλειτουργικότητας, τουλάχιστον με ρευματολήπτες ή συνδετήρες οχημάτων τύπου 2, κατά τα οριζόμενα στο πρότυπο EN 62196-2.
   Άρθρο 2
   Η από ξηράς παροχή ηλεκτρικής ενέργειας για σκάφη της εσωτερικής ναυσιπλοΐας πληροί το πρότυπο EN 15869-2 «Σκάφη της εσωτερικής ναυσιπλοΐας - Ηλεκτρική σύνδεση εις την ακτήν, τριφασικό ρεύμα 400 V, μέχρι 63 A, 50 Hz - Μέρος 2: Μονάδα εις την ακτήν, απαιτήσεις ασφαλείας».
   Άρθρο 3
   Τα σημεία ανεφοδιασμού με LNG για σκάφη της εσωτερικής ναυσιπλοΐας ή ποντοπόρα πλοία, τα οποία δεν καλύπτονται από τον διεθνή κώδικα για τη ναυπήγηση και τον εξοπλισμό των πλοίων που μεταφέρουν χύδην υγροποιημένα αέρια (κώδικας IGC), πληρούν το πρότυπο EN ISO 20519.
   Άρθρο 4
   Στο παράρτημα II της οδηγίας 2014/94/ΕΕ, το σημείο 2.4 αντικαθίσταται από το ακόλουθο κείμενο:
   
      
                  «2.4.
               
               
                  Οι συνδετήρες για τον ανεφοδιασμό των μηχανοκίνητων οχημάτων με αέριο υδρογόνο πληρούν το πρότυπο EN ISO 17268 για τον «Συνδετήριο εξοπλισμό ανεφοδιασμού των μηχανοκίνητων οχημάτων με αέριο υδρογόνο».»
               
            
   Άρθρο 5
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 24η Μαΐου 2020.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Νοεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 307 της 28.10.2014, σ. 1.
   
      (2)  Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (ΕΕ L 316 της 14.11.2012, σ. 12).
   
      (3)  M/533 Εκτελεστική απόφαση της Επιτροπής C(2015) 1330 final, της 12ης Μαρτίου 2015, σχετικά με αίτημα τυποποίησης που απευθυνόταν προς τους ευρωπαϊκούς οργανισμούς τυποποίησης, σύμφωνα με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, για την κατάρτιση ευρωπαϊκών προτύπων για υποδομές εναλλακτικών καυσίμων.